Author: tekulova
Last saved by: vavrovm
Company: MK

Predkladacia správa

Návrh na vydanie súhlasu vlády Slovenskej republiky na zmenu účelu použitia kapitálových výdavkov kapitoly Ministerstva vnútra Slovenskej republiky z rozpočtových rokov 2009 a 2010 sa na rokovanie vlády Slovenskej republiky predkladá v súlade 
s ustanovením § 8 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon 
č. 523/2004 Z. z.“), podľa ktorého vláda môže zmeniť účel použitia výdavkov, ktoré možno použiť v nasledujúcich rozpočtových rokoch. 

Ministerstvo vnútra Slovenskej republiky v roku 2011 financuje stavby aj z prostriedkov štátneho rozpočtu z predchádzajúcich rokov, ktoré boli kapitole uvoľnené na základe rozpočtového opatrenia Ministerstva financií Slovenskej republiky v súlade s § 8 ods. 6 zákona č. 523/2004 Z. z., kedy kapitálové výdavky možno použiť na určený účel aj v nasledujúcich dvoch rozpočtových rokoch po rozpočtovom roku, na ktorý boli rozpočtované. 

Použitie kapitálových výdavkov rozpočtovaných v roku 2009 je podľa ustanovenia § 8 ods. 4 zákona č. 523/2004 Z. z. v znení účinnom od 1. januára 2009 časovo obmedzené a končí 31. decembra 2011 v sume 504 467,55 Eur, použitie kapitálových výdavkov rozpočtovaných v roku 2010 končí 31. decembra 2012 v sume 138 506,00 Eur.   
  
Z dôvodu nepriaznivej finančnej situácie v oblasti realizácie opráv a údržby kotolní a ostatných zariadení na výrobu tepla v objektoch Policajného zboru a potreby ukončenia rekonštrukcie ubytovne Strednej odbornej školy Policajného zboru v Pezinku, ako aj údržby sociálnych zariadení v Kúpeľno-liečebnom ústave ARCO a pokračovania financovania výstavby Hasičskej stanice v Námestove sa predkladá návrh na zmenu použitia nevyčerpaných kapitálových výdavkov v sume 642 973,55 Eur, z toho 504 467,55 Eur s kódom zdroja 1319 a  138 506,00 Eur s kódom zdroja 131A. Finančné prostriedky v sume 322 887,55 Eur sa navrhujú použiť v bežných výdavkoch na opravy a údržbu, z toho na opravu a údržbu kotolní a ostatných zariadení na výrobu tepla v objektoch Policajného zboru v sume 192 887,55 Eur a na opravu a údržbu sociálnych zariadení v Kúpeľno-liečebnom ústave ARCO v sume 130 000,00 Eur. Finančné prostriedky v sume 181 580,00 Eur sa navrhujú použiť na úhradu prác rekonštrukcie ubytovne  „A“ v Strednej odbornej škole Policajného zboru v Pezinku a na financovanie výstavby Hasičskej stanice v Námestove v sume 138 506,00 Eur.
  
Materiál bol predmetom medzirezortného pripomienkového konania. Všetky uplatnené pripomienky boli do materiálu zapracované.

Materiál sa predkladá na rokovanie vlády Slovenskej republiky bez rozporov.